
JURBARKO RAJONO SAVIVALDYBĖS VIEŠOSIOS BIBLIOTEKOS ARNOLDO PIROČKINO PREMIJOS SKYRIMO NUOSTATAI
I. BENDROSIOS NUOSTATOS

1. Jurbarko rajono savivaldybės viešosios bibliotekos Arnoldo Piročkino premija (toliau – 
Premija) steigiama siekiant įamžinti profesoriaus Arnoldo Piročkino – kalbininko, pedagogo, kraštotyrininko ir visuomenės veikėjo – atminimą, skatinti lietuvių kalbos puoselėjimą, kūrybinę raišką, domėjimąsi Jurbarko krašto istorija, kultūra ir kalbiniu paveldu. Jurbarko rajono savivaldybės viešosios bibliotekos Arnoldo Piročkino premijos nuostatai (toliau – Nuostatai) reglamentuoja:
1.1. konkurso organizavimo tvarką;
1.2. reikalavimus konkursui teikiamiems kūriniams;
1.3. kūrinių vertinimo kriterijus;
1.4. Premijos skyrimo tvarką;
1.5. konkurso dalyvių teises ir pareigas;
1.6. konkursui pateiktų kūrinių naudojimo sąlygas;
1.7. pretenzijų nagrinėjimo tvarką.
Premijos konkurso organizatorė – Jurbarko rajono savivaldybės viešoji biblioteka (toliau – Biblioteka). Premija – vienkartinė piniginė premija, konkurso būdu skiriama geriausiai įvertintiems kūrinių autoriams.
Premija finansuojama iš Jurbarko rajono savivaldybės biudžeto lėšų, skirtų Bibliotekai Jurbarko rajone paskelbtiems minėtiniems metams paminėti.

II. KONKURSO TEMATIKA IR KŪRINIAMS KELIAMI REIKALAVIMAI
2. Konkursui gali būti teikiami tik lietuvių kalba sukurti kūriniai. Konkursui pateiktas kūrinys turi atitikti bent vieną iš šių teminių krypčių:
2.1. atskleisti profesoriaus Arnoldo Piročkino gyvenimą, mokslinę, pedagoginę ar visuomeninę veiklą;
2.2. aktualizuoti lietuvių kalbos, kalbos kultūros, tarmių ar kalbinio paveldo temas;
2.3. meninėmis priemonėmis atskleisti Jurbarko krašto istoriją, kultūrą, žmones ar gamtą;
2.4. skatinti pagarbą lietuvių kalbai, kultūros paveldui ir istorinei atminčiai. 
3. Konkursui teikiami kūriniai turi atitikti šiuos formos ir apimties reikalavimus:
3.1. kūrinys pateikiamas atspausdintas ant balto A4 formato popieriaus;
3.2. tekstas renkamas „Arial“ arba „Calibri“, 12 punktų dydžio šriftu ir lygiuojamas pagal kairįjį kraštą;
3.3. kūrinio pradžioje nurodomas kūrinio žanras ir pavadinimas. Autoriaus vardas, pavardė ir kiti autoriaus tapatybę atskleidžiantys duomenys kūrinyje nenurodomi;
3.4. apimtis – nuo 2 iki 10 puslapių;
3.5. teikiant esė, noveles ar apsakymus, pateikiami ne mažiau kaip 2 kūriniai, kurių bendra apimtis negali viršyti 10 puslapių;
3.6. teikiant apysaką ar dramą, gali būti pateikiamas vienas kūrinys, kurio apimtis negali viršyti 10 puslapių. 
4. Konkursui pateikiamas kūrinys turi:
4.1. būti originalus ir autoriaus sukurtas savarankiškai;
4.2. iki pateikimo konkursui nebūti viešai paskelbtas spaudoje, internete ar kitomis viešo paskelbimo priemonėmis ir nebūti įvertintas kituose konkursuose;
4.3. nepažeisti trečiųjų asmenų autorių teisių ir kitų intelektinės nuosavybės teisių;
4.4. neturėti plagijavimo požymių;
4.5. būti sukurtas nenaudojant dirbtinio intelekto priemonių tekstui ar jo daliai generuoti;
4.6. savo turiniu neprieštarauti Lietuvos Respublikos teisės aktams;
4.7. atitikti kitus šiuose Nuostatuose nustatytus reikalavimus. 
5. Autorius, pateikdamas kūrinį konkursui, patvirtina, kad kūrinys yra jo paties sukurtas, atitinka šių Nuostatų reikalavimus, nepažeidžia trečiųjų asmenų teisių ir kad jį kuriant nebuvo naudojamos dirbtinio intelekto priemonės tekstui ar jo daliai generuoti. 
6. Nustačius, kad konkursui pateiktas kūrinys neatitinka šių Nuostatų reikalavimų, pažeidžia trečiųjų asmenų autorių ar kitas intelektinės nuosavybės teises, turi plagijavimo požymių arba kūrinys ar jo dalis sukurta naudojant dirbtinio intelekto priemones, kūrinys nevertinamas. Jeigu šios aplinkybės paaiškėja po konkurso rezultatų paskelbimo, Biblioteka turi teisę panaikinti sprendimą dėl Premijos skyrimo.


III. KONKURSO ORGANIZAVIMO TVARKA

7. Konkursą organizuoja Biblioteka.
8. Informacija apie konkursą skelbiama Bibliotekos interneto svetainėje, socialinių tinklų paskyroje ne vėliau kaip prieš 30 kalendorinių dienų iki konkursinių darbų pateikimo termino pabaigos.
9. Skelbime apie konkursą nurodoma:
9.1. konkurso tikslas ir tematika;
9.2. konkurso dalyviai ir pagrindinės dalyvavimo sąlygos;
9.3. Premijos dydis;
9.4. konkursinių darbų pateikimo terminas;
9.5. konkursinių darbų ir kitų dokumentų pateikimo vieta bei tvarka;
9.6. kita dalyviams aktuali informacija;
9.7. kontaktinio asmens konsultacijoms kontaktiniai duomenys.
10. Konkurse gali dalyvauti 7–12 klasių mokiniai. Konkursas vykdomas dviejose amžiaus (klasių) grupėse:
10.1. I grupė – 7–9 klasių mokiniai;
10.2. II grupė – 10–12 klasių mokiniai.
11. Vienas autorius konkursui gali pateikti vieną konkursinį darbą, kurį sudarančių kūrinių skaičius ir apimtis turi atitikti šių Nuostatų 3 punkte nustatytus reikalavimus.
12. Konkursui pateikiami:
12.1. konkursinis darbas;
12.2. užpildyta ir pasirašyta dalyvio anketa, kurioje pateikiami konkursui administruoti būtini autoriaus duomenys ir Nuostatuose nustatyti autoriaus patvirtinimai;
12.3. autoriaus sutikimas dėl konkursinio kūrinio naudojimo šiuose Nuostatuose nustatytomis sąlygomis, jeigu toks sutikimas nėra įtrauktas į dalyvio anketą.
13. Konkursinis darbas ir Nuostatų 12 punkte nurodyti dokumentai pateikiami užklijuotame voke tiesiogiai Bibliotekoje arba siunčiami paštu adresu: Jurbarko rajono savivaldybės viešoji biblioteka, Vilniaus g. 2, LT-74127 Jurbarkas. Ant voko nurodoma „Arnoldo Piročkino premijos konkursui“.
14. Siekiant užtikrinti anoniminį konkursinių darbų vertinimą, dalyvio anketa ir kiti autoriaus tapatybę atskleidžiantys dokumentai įdedami į atskirą užklijuotą voką, kuris pateikiamas kartu su konkursiniu darbu. Ant vidinio voko ir konkursinio darbo nurodomas tas pats autoriaus pasirinktas devizas. Autoriaus vardas, pavardė ar kiti jo tapatybę atskleidžiantys duomenys ant konkursinio darbo nenurodomi.
15. Konkursiniai darbai turi būti pateikti iki skelbime apie konkursą nurodyto termino. Paštu siunčiamų konkursinių darbų pateikimo data laikoma pašto siuntos išsiuntimo data.
16. Pasibaigus konkursinių darbų pateikimo terminui, papildomi dokumentai ir pataisyti ar pakeisti konkursiniai darbai nepriimami, išskyrus atvejus, kai Biblioteka paprašo dalyvio per jos nustatytą terminą patikslinti techninio pobūdžio informaciją, nekeičiančią konkursinio darbo turinio.
17. Konkursiniai darbai, pateikti nesilaikant šiuose Nuostatuose nustatytų reikalavimų arba pasibaigus nustatytam pateikimo terminui, nevertinami.

IV. KONKURSO KOMISIJA

18. Konkursui pateiktus kūrinius vertina Bibliotekos direktoriaus įsakymu sudaryta Konkurso vertinimo komisija (toliau – Komisija).
19. Komisija sudaroma iš 5 narių. Bibliotekos direktoriaus įsakymu iš Komisijos narių skiriami Komisijos pirmininkas ir Komisijos sekretorius.
20. Komisiją sudaro:
20.1. 2 Bibliotekos atstovai;
20.2. 2 nepriklausomi ekspertai, turintys kompetencijų lietuvių kalbos, literatūros, kultūros, švietimo ar kraštotyros srityse;
20.3. 1 Jurbarko rajono savivaldybės administracijos arba kitos kultūros, mokslo ar švietimo institucijos atstovas.
21. Komisijos darbui vadovauja Komisijos pirmininkas, o jo nesant – Komisijos posėdyje iš Komisijos narių išrinktas posėdžio pirmininkas.
22. Komisijos sekretorius organizuoja Komisijos posėdžius, rengia posėdžių protokolus, tvarko Komisijos veiklos dokumentus ir perduoda juos saugoti Bibliotekos nustatyta tvarka. Komisijos sekretorius turi Komisijos nario balsavimo teisę.
23. Komisijos posėdis teisėtas, kai jame dalyvauja ne mažiau kaip 4 Komisijos nariai, turintys teisę balsuoti svarstomu klausimu.
24. Komisijos sprendimai priimami posėdyje dalyvaujančių ir balsavimo teisę turinčių Komisijos narių paprasta balsų dauguma. Balsams pasiskirsčius po lygiai, lemia Komisijos pirmininko, o jo nesant – posėdžio pirmininko balsas.
25. Komisijos narys negali vertinti konkursinio kūrinio ir privalo nusišalinti nuo jo vertinimo bei sprendimo dėl jo priėmimo, jeigu:
25.1. yra konkursinio kūrinio autorius ar bendraautoris;
25.2. yra konkursinio kūrinio autoriaus sutuoktinis, sugyventinis (partneris), artimasis giminaitis ar svainis;
25.3. jį su konkursinio kūrinio autoriumi sieja tiesioginio pavaldumo ar kiti ryšiai, galintys turėti įtakos Komisijos nario nešališkumui;
25.4. yra kitų aplinkybių, keliančių pagrįstų abejonių dėl Komisijos nario nešališkumo.
26. Komisijos narys, sužinojęs apie aplinkybes, dėl kurių gali kilti interesų konfliktas ar pagrįstų abejonių dėl jo nešališkumo, apie jas nedelsdamas informuoja Komisijos pirmininką ir nusišalina nuo atitinkamo konkursinio kūrinio vertinimo bei sprendimo dėl jo priėmimo. Nusišalinimo faktas ir jo priežastys įrašomi Komisijos posėdžio protokole.
27. Komisijos nariams konkursiniai kūriniai vertinti pateikiami neatskleidžiant jų autorių tapatybės. Informacija apie konkursinių kūrinių autorius Komisijai atskleidžiama tik Komisijai baigus kūrinių vertinimą ir priėmus sprendimą dėl konkurso rezultatų.
28. Komisijos posėdžiai protokoluojami. Posėdžio protokole nurodomi posėdyje dalyvavę Komisijos nariai, svarstyti klausimai, Komisijos narių nusišalinimai, balsavimo rezultatai ir priimti sprendimai. Protokolą pasirašo Komisijos pirmininkas ir Komisijos sekretorius.

V. KŪRINIŲ VERTINIMAS

29. Komisijos nariai kiekvieną Konkursui pateiktą ir šių Nuostatų reikalavimus atitinkantį kūrinį vertina individualiai pagal šiuos kriterijus:

	Vertinimo kriterijus
	Didžiausias balų skaičius

	Temos atitiktis Konkurso tikslui
	20

	Kūrinio originalumas
	20

	Meninė ir literatūrinė vertė
	25

	Kalbos taisyklingumas ir stilistinė kultūra
	20

	Kūrinio idėjos aktualumas 
	15

	Iš viso
	100



30. Kiekvienas Komisijos narys kiekvienam vertinamam kūriniui užpildo individualų vertinimo lapą, jame nurodydamas pagal kiekvieną vertinimo kriterijų skirtus balus ir bendrą kūrinio įvertinimą.
31. Galutinis kūrinio įvertinimas apskaičiuojamas sudedant visų kūrinį vertinusių Komisijos narių skirtus bendrus balus ir gautą sumą dalijant iš kūrinį vertinusių Komisijos narių skaičiaus. Galutinis įvertinimas išreiškiamas balais, apvalinant iki dviejų skaitmenų po kablelio.
32. Komisija kiekvienoje konkurso dalyvių grupėje atskirai nustato I, II ir III vietų laureatus pagal galutinius kūrinių įvertinimus. Premija gali būti skiriama tik už kūrinį, surinkusį ne mažiau kaip 70 balų iš 100 galimų.
33. Jeigu du ar daugiau kūrinių surenka vienodą galutinį balų skaičių, aukštesnė vieta skiriama kūriniui, kurio pagal meninės ir literatūrinės vertės kriterijų skirtų balų vidurkis yra didesnis.
34. Jeigu pritaikius 31 punkte nustatytą kriterijų kūrinių įvertinimai išlieka vienodi, Komisija dėl Premijos laureato sprendžia atviru balsavimu. Sprendimas priimamas posėdyje dalyvaujančių Komisijos narių balsų dauguma. Balsams pasiskirsčius po lygiai, lemia Komisijos pirmininko balsas.
35. Komisija atitinkamoje konkurso dalyvių grupėje priima sprendimą premijos ar atskiros vietos neskirti, jeigu nėra šių Nuostatų reikalavimus atitinkančio kūrinio, surinkusio ne mažiau kaip 70 balų iš 100 galimų.
36. Konkursui pateiktas kūrinys nevertinamas arba pašalinamas iš Konkurso, jeigu nustatoma, kad:
36.1. kūrinys neatitinka šiuose Nuostatuose nustatytų reikalavimų;
36.2. kūrinys ar jo dalis yra plagijuota arba kitaip pažeidžiamos trečiųjų asmenų autorių teisės;
36.3. Konkursui pateikti melagingi ar tikrovės neatitinkantys duomenys;
36.4. nepateikti visi pagal šiuos Nuostatus privalomi dokumentai ar duomenys;
36.5. kūrinys pateiktas pasibaigus nustatytam terminui.
37. Komisijos posėdis ir priimti sprendimai įforminami protokolu. Protokole nurodomi kūrinių galutiniai įvertinimai, Komisijos sprendimas dėl Premijos laureato arba Premijos neskyrimo ir, jeigu taikoma, balsavimo rezultatai. Protokolą pasirašo Komisijos pirmininkas ir sekretorius.
38. Bibliotekos direktorius, vadovaudamasis Komisijos protokoliniu sprendimu, įsakymu skiria Arnoldo Piročkino premiją Komisijos atrinktam laureatui.
39. Konkurso rezultatai paskelbiami ne vėliau kaip prieš 10 darbo dienų iki Premijos įteikimo dienos Bibliotekos interneto svetainėje ir socialinių tinklų paskyrose. Informacija gali būti skelbiama ir kitais Bibliotekos pasirinktais informavimo būdais.
40. Biblioteka turi teisę viešinti Premijos laureato vardą ir pavardę, kūrinio pavadinimą, Komisijos sprendimą, Premijos įteikimo ceremonijos nuotraukas ir vaizdo įrašus Bibliotekos interneto svetainėje, socialinių tinklų paskyroje bei kitose viešinimo priemonėse, laikydamasi Lietuvos Respublikos teisės aktų reikalavimų.


VI. PREMIJŲ SKYRIMAS

41. Konkurso laureatus nustato Komisija, įvertinusi Konkursui pateiktus kūrinius pagal šiuose Nuostatuose nustatytus vertinimo kriterijus.
42. Bendras Konkurso premijų fondas – 1 000 Eur (vienas tūkstantis eurų). Premijų fondas paskirstomas dviem konkurso dalyvių grupėms po 500 Eur.
43. Kiekvienoje konkurso dalyvių grupėje skiriamos šios premijos:
43.1. I vietos laureatui – 250 Eur;
43.2. II vietos laureatui – 150 Eur;
43.3. III vietos laureatui – 100 Eur.
44. I, II ir III vietos kiekvienoje konkurso dalyvių grupėje skiriamos atskirai pagal Komisijos nustatytus galutinius kūrinių įvertinimus: I vieta skiriama daugiausia balų toje grupėje surinkusio kūrinio autoriui, II vieta – antrą pagal dydį galutinį įvertinimą gavusio kūrinio autoriui, III vieta – trečią pagal dydį galutinį įvertinimą gavusio kūrinio autoriui.
45. Premija skiriama tik už kūrinį, surinkusį ne mažiau kaip 70 balų iš 100 galimų.
46. Jeigu du ar daugiau kūrinių surenka vienodą galutinį balų skaičių, aukštesnė vieta skiriama kūriniui, kurio pagal meninės ir literatūrinės vertės kriterijų skirtų balų vidurkis yra didesnis.
47. Jeigu pritaikius šių Nuostatų 46 punkte nustatytą kriterijų kūrinių įvertinimai išlieka vienodi, dėl aukštesnės vietos Komisija sprendžia atviru balsavimu. Sprendimas priimamas posėdyje dalyvaujančių Komisijos narių balsų dauguma. Balsams pasiskirsčius po lygiai, lemia Komisijos pirmininko balsas.
48. Jeigu atitinkamoje konkurso dalyvių grupėje nustatytą minimalų 70 balų įvertinimą surenka mažiau kaip trys kūriniai, skiriamos tik tos premijos, kurioms yra šių Nuostatų reikalavimus atitinkantys laureatai. Vienai grupei skirta, tačiau nepaskirstyta Premijų fondo dalis kitos grupės dalyviams neperskirstoma.
49. Tam pačiam autoriui gali būti skiriama tik viena premija.
50. Komisijos sprendimas dėl Konkurso laureatų ir jiems skirtų vietų turi būti motyvuotas ir įforminamas Komisijos posėdžio protokolu. Protokole nurodomi laureatai, jų kūrinių pavadinimai, galutiniai įvertinimai ir skirtos premijos.
51. Premijos Konkurso laureatams skiriamos Bibliotekos direktoriaus įsakymu, atsižvelgiant į Komisijos posėdžio protokole įformintą sprendimą.


VII. PREMIJŲ ĮTEIKIMAS

52. Bibliotekos direktorius, vadovaudamasis Komisijos posėdžio protokolu, įsakymu patvirtina Konkurso rezultatus ir skiria premijas Konkurso laureatams.
53. Konkurso rezultatai paskelbiami Bibliotekos interneto svetainėje ir socialinių tinklų paskyroje ne vėliau kaip prieš 10 darbo dienų iki Premijų įteikimo dienos.
54. Arnoldo Piročkino premijos laureatai apdovanojami 2026 m. lapkričio 20 dieną Jurbarko rajono savivaldybės viešosios bibliotekos organizuojamos Kraštotyros konferencijos metu.
55. Konkurso laureatui skiriama:
55.1. Premijos diplomas;
55.2. šių Nuostatų nustatyto dydžio piniginė premija.
56. Piniginė premija per 30 darbo dienų nuo Bibliotekos direktoriaus įsakymo dėl Premijos skyrimo įsigaliojimo dienos pervedama į laureato nurodytą mokėjimo sąskaitą. Jeigu laureatas yra nepilnametis ir neturi mokėjimo sąskaitos, piniginė premija, gavus reikalingus duomenis ir teisėto atstovo sutikimą, pervedama į vieno iš jo tėvų (įtėvių), globėjo ar rūpintojo nurodytą mokėjimo sąskaitą.
57. Premijos diplomas ir Bibliotekos atminimo ženklas arba dovana laureatui įteikiami Premijų įteikimo renginio metu. Jeigu laureatas renginyje dalyvauti negali, jie perduodami kitu su laureatu arba, kai laureatas nepilnametis, jo teisėtu atstovu suderintu būdu.

VIII. KŪRINIŲ VIEŠINIMAS IR AUTORIŲ TEISĖS

58. Konkursui pateikti kūriniai autoriams negrąžinami.
59. Kūrinių autoriai išsaugo Lietuvos Respublikos autorių teisių ir gretutinių teisių įstatyme nustatytas asmenines neturtines ir turtines autorių teises, išskyrus šiuose Nuostatuose nustatyta apimtimi Bibliotekai suteikiamas kūrinių naudojimo teises.
60. Pateikdamas kūrinį Konkursui, autorius sutinka, kad Biblioteka neatlygintinai ir neišimtine teise, nekomerciniais Konkurso, kultūros, švietimo, kraštotyros, informavimo ir Bibliotekos veiklos viešinimo tikslais gali:
60.1. publikuoti kūrinį ar jo ištraukas Bibliotekos leidiniuose ir kituose Bibliotekos rengiamuose informaciniuose leidiniuose;
60.2. viešai pristatyti ir eksponuoti kūrinį Bibliotekos organizuojamuose renginiuose, parodose, konferencijose ir kitose veiklose;
60.3. skaitmeninti kūrinį ir saugoti jo skaitmeninę kopiją Bibliotekos fonduose ar informacinėse sistemose;
60.4. skelbti kūrinį ar jo ištraukas Bibliotekos interneto svetainėje ir Bibliotekos administruojamose socialinių tinklų paskyrose;
60.5. naudoti kūrinį ar jo ištraukas Konkurso, Bibliotekos kultūrinės, edukacinės ir kraštotyros veiklos pristatymo bei viešinimo tikslais.
61. Šių Nuostatų 60 punkte nustatytų teisių suteikimas Bibliotekai neapriboja autoriaus teisės savo kūrinį naudoti, publikuoti, skelbti ar suteikti teisę jį naudoti kitiems asmenims.
Naudodama kūrinį ar jo ištraukas, Biblioteka nurodo kūrinio autoriaus vardą ir pavardę, išskyrus teisės aktuose nustatytus atvejus.
62. Biblioteka neturi teisės keisti kūrinio turinio ar atlikti kitų kūrinio pakeitimų be autoriaus sutikimo, išskyrus techninio pobūdžio pakeitimus, būtinus kūriniui publikuoti, skaitmeninti, eksponuoti ar viešinti ir nekeičiančius kūrinio esmės.
63. Kūrinio pateikimas Konkursui laikomas autoriaus patvirtinimu, kad pateiktas kūrinys yra jo paties sukurtas, originalus ir jo pateikimas bei naudojimas šiuose Nuostatuose nustatytais būdais nepažeidžia trečiųjų asmenų autorių teisių ar kitų teisėtų interesų.

IX. ASMENS DUOMENŲ TVARKYMAS
64. Konkurso dalyvių asmens duomenų valdytoja yra Jurbarko rajono savivaldybės viešoji biblioteka.
65. Konkurso dalyvių asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu), Lietuvos Respublikos asmens duomenų teisinės apsaugos įstatymu ir kitais asmens duomenų apsaugą reglamentuojančiais teisės aktais.
66. Konkurso dalyvių asmens duomenys tvarkomi Konkurso organizavimo ir administravimo, dalyvių ir jų pateiktų kūrinių vertinimo, laureatų nustatymo, Konkurso rezultatų paskelbimo, Premijų skyrimo ir išmokėjimo bei Premijų įteikimo organizavimo tikslais.
67. Tvarkomi tik tie Konkurso dalyvių asmens duomenys, kurie yra būtini šiuose Nuostatuose nustatytiems tikslams pasiekti. Konkurso laureatų vardai, pavardės, kūrinių pavadinimai ir informacija apie skirtą Premiją gali būti viešinami Bibliotekos interneto svetainėje ir socialinių tinklų paskyroje, laikantis asmens duomenų apsaugą reglamentuojančių teisės aktų reikalavimų. Nepilnamečių Konkurso dalyvių asmens duomenys tvarkomi laikantis nepilnamečių asmens duomenų apsaugai taikomų teisės aktų reikalavimų.
68. Konkurso dalyvių asmens duomenys saugomi teisės aktų ir Bibliotekos dokumentacijos plane nustatytais terminais, o pasibaigus saugojimo terminui sunaikinami teisės aktų nustatyta tvarka.
69. Konkurso dalyviai turi Bendrojo duomenų apsaugos reglamento ir kitų teisės aktų nustatytas duomenų subjektų teises, kurias gali įgyvendinti kreipdamiesi į Biblioteką.

X. PRETENZIJŲ NAGRINĖJIMAS
70. Konkurso dalyvis turi teisę pateikti motyvuotą pretenziją dėl Konkurso organizavimo, vertinimo ar kitų šiuose Nuostatuose nustatytų procedūrų pažeidimų per 5 darbo dienas nuo Konkurso rezultatų paskelbimo dienos.
71. Pretenzija teikiama Bibliotekos direktoriui raštu arba elektroninių ryšių priemonėmis. Pretenzijoje turi būti nurodytos aplinkybės, kuriomis grindžiama pretenzija, ir konkretus Konkurso procedūros pažeidimas.
72. Bibliotekos direktorius gautą pretenziją perduoda nagrinėti Komisijai. Komisija pretenziją išnagrinėja ir motyvuotą sprendimą priima ne vėliau kaip per 10 darbo dienų nuo jos gavimo Bibliotekoje dienos.
73. Nagrinėdama pretenziją Komisija turi teisę:
73.1. pripažinti pretenziją nepagrįsta ir palikti ankstesnį sprendimą nepakeistą;
73.2. pripažinti pretenziją visiškai arba iš dalies pagrįsta ir pakartotinai įvertinti konkretų kūrinį;
73.3. pripažinti pretenziją visiškai arba iš dalies pagrįsta ir siūlyti Bibliotekos direktoriui pakeisti Konkurso rezultatus.
74. Komisijos sprendimas dėl pretenzijos įforminamas Komisijos posėdžio protokolu ir turi būti motyvuotas.
75. Apie priimtą sprendimą pretenziją pateikęs asmuo informuojamas raštu arba elektroninių ryšių priemonėmis ne vėliau kaip per 3 darbo dienas nuo Komisijos sprendimo priėmimo dienos.
76. Pretenzijos pateikimas neatima iš Konkurso dalyvio teisės teisės aktų nustatyta tvarka ginti savo teises ir teisėtus interesus.

XI. BAIGIAMOSIOS NUOSTATOS

77. Šie Nuostatai ir jų pakeitimai skelbiami Jurbarko rajono savivaldybės viešosios bibliotekos interneto svetainėje.
78. Klausimai, kurių nereglamentuoja šie Nuostatai, sprendžiami vadovaujantis Lietuvos Respublikos teisės aktais.
79. Už šių Nuostatų įgyvendinimą ir Konkurso organizavimą atsako Jurbarko rajono savivaldybės viešoji biblioteka.
80. Šiuos Nuostatus tvirtina, keičia ir pripažįsta netekusiais galios Jurbarko rajono savivaldybės viešosios bibliotekos direktorius.

JURBARKO RAJONO SAVIVALDYBĖS VIEŠOSIOS BIBLIOTEKOS 2026 M. KONKURSO, SKIRTO ARNOLDO PIROČKINO PREMIJOS ATMINIMUI, DALYVIO ANKETA


Nurodyti konkursui pateikto darbo formą 

 Asmeninė informacija ir kontaktai:
	VARDAS, PAVARDĖ
(didžiosiomis raidėmis, jei pildoma ranka)
	

	Amžius
	

	Mokykla, klasė
	

	Mokytojas (-ai), vadovavęs (-ę) darbui (jei yra)
Mokytojo telefono numeris, elektroninio pašto adresas
	

	Adresas
	

	Elektroninio pašto adresas
	

	Telefono numeris
	

	Darbo pavadinimas
	

	Darbo puslapių skaičius 
	

	Dalyvio parašas

SUTIKIMAS DĖL ASMENS DUOMENŲ NAUDOJIMO


_________________
(data)


Jurbarko rajono savivaldybės viešoji biblioteka, organizuodama Arnoldo Piročkino premijos konkursą, tvarko Konkurso dalyvių asmens duomenis Konkurso organizavimo ir administravimo, pateiktų kūrinių vertinimo, laureatų nustatymo, Konkurso rezultatų paskelbimo, premijų skyrimo ir išmokėjimo bei Premijų įteikimo organizavimo tikslais.
Asmens duomenų valdytoja – Jurbarko rajono savivaldybės viešoji biblioteka.
Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 (Bendruoju duomenų apsaugos reglamentu), Lietuvos Respublikos asmens duomenų teisinės apsaugos įstatymu ir kitais taikytinais teisės aktais.
Konkurso organizavimo tikslais gali būti tvarkomi dalyvio vardas, pavardė, amžius ar gimimo metai, mokykla ir klasė, kontaktiniai duomenys, informacija apie pateiktą kūrinį bei kiti Konkurso organizavimui būtini duomenys.
Konkurso laureatų vardai, pavardės, kūrinių pavadinimai, informacija apie skirtą vietą ir Premiją gali būti skelbiami Bibliotekos interneto svetainėje, socialinių tinklų paskyrose ir kitose Bibliotekos informavimo priemonėse.
Asmens duomenys saugomi teisės aktų ir Bibliotekos dokumentacijos plane nustatytais terminais.
Konkurso dalyvis turi Bendrojo duomenų apsaugos reglamento ir kitų teisės aktų nustatytas duomenų subjekto teises.
Patvirtinu, kad su informacija apie mano asmens duomenų tvarkymą susipažinau.



	        
    ___________  	          ________________
    (parašas)		(vardas, pavardė, data)



Nepilnamečio dalyvio atveju, kai taikoma:

(data) (atstovo pagal įstatymą vardas, pavardė, parašas)

SUTIKIMAS DĖL KONKURSUI PATEIKTŲ DARBŲ NAUDOJIMO IR VIEŠINIMO


[image: Paveikslėlis 1]

Patvirtinu, kad Arnoldo Piročkino premijos konkursui pateiktas kūrinys yra mano sukurtas originalus kūrinys ir jo pateikimas Konkursui nepažeidžia trečiųjų asmenų autorių teisių ar kitų teisėtų interesų.
Pateikdamas kūrinį Konkursui suteikiu Jurbarko rajono savivaldybės viešajai bibliotekai neišimtinę ir neatlygintiną teisę Arnoldo Piročkino premijos skyrimo nuostatuose nustatyta apimtimi ir nekomerciniais Konkurso, kultūros, švietimo, kraštotyros, informavimo ir Bibliotekos veiklos viešinimo tikslais kūrinį ar jo ištraukas publikuoti, viešai pristatyti, eksponuoti, skaitmeninti, skelbti Bibliotekos interneto svetainėje ir Bibliotekos administruojamose socialinių tinklų paskyrose bei naudoti kitais Nuostatuose nustatytais būdais.
Suprantu, kad kūrinio naudojimo teisių suteikimas Bibliotekai neapriboja mano, kaip autoriaus, teisės kūrinį naudoti, publikuoti ar suteikti teisę jį naudoti kitiems asmenims.

(data) (autoriaus vardas, pavardė, parašas)

Nepilnamečio autoriaus atveju, kai taikoma:

(data) (atstovo pagal įstatymą vardas, pavardė, parašas)

